ຕອນບ່າຍຂອງວັນພະຫັດ, ວັນທີ 19 ພຶດສະພາ 2022(ຢູ່ທີ່ຫ້ອງປະຊຸມສະພາປະຊາຊົນແຂວງ) ໄດ້ມີພິທີ ເຊັນຂໍ້ຕົກລົງຮ່ວມວ່າດ້ວຍການພົວພັນລະຫວ່າງ ຄະນະປະຈຳສະພາປະຊາຊົນແຂວງ ກັບ ຄະນະປະຈໍາແນວລາວສ້າງຊາດແຂວງ, ໂດຍການເປັນປະທານຂອງທ່ານ ຄໍາເຜີຍ ງອນວັນຄຳ ກຳມະການປະຈໍາພັກແຂວງ, ຮອງປະທານສະພາປະຊາຊົນແຂວງ, ມີທ່ານ ຄໍາມະນີ ໄຊດວງຕາ ປະທານຄະນະກຳມະການວັດທະນະທໍາ-ສັງຄົມ ແລະ ບັນດາ ເຜົ່າ, ທ່ານ ບຸນຍື່ນ ໄຊຍະເວັນ ຮອງປະທານແນວລາວສ້າງຊາດແຂວງ, ຄະນະປະຈໍາສະພາປະຊາຊົນແຂວງ, ຄະ ນະປະຈໍາແນວລາວສ້າງຊາດແຂວງ, ຮອງປະທານ ຄະນະກຳມະການວັດທະນະທໍາ-ສັງຄົມ ແລະ ບັນດາເຜົ່າ, ຫົວໜ້າ-ຮອງຫົວໜ້າຂະແໜງກ່ຽວຂ້ອງຂອງ ສະພາປະຊາຊົນແຂວງ ແລະ ແນວລາວສ້າງຊາດແຂວງ ເຂົ້າຮ່ວມ.
ຈຸດປະສົງຂອງການເຊັນຂໍ້ຕົກລົງຮ່ວມວ່າດ້ວຍການພົວພັນລະຫວ່າງ ຄະນະປະຈຳສະພາປະຊາຊົນແຂວງ ກັບ ຄະນະປະຈໍາແນວລາວສ້າງຊາດແຂວງຄັ້ງນີ້ ແມ່ນເພື່ອຮັບປະກັນ ໃຫ້ແກ່ການເຄື່ອນໄຫວ ການຈັດຕັ້ງປະຕິບັດໜ້າທີ່ການເມືອງຕາມພາລະບົດບາດ, ສິດ ແລະ ໜ້າທີ່ ທັງເປັນບ່ອນອີງໃຫ້ແກ່ການພົວພັນປະສານງານ ລະຫວ່າງ ຄະນະປະຈຳສະພາປະຊາຊົນແຂວງ ກັບ ຄະນະປະຈຳແນວລາວສ້າງຊາດແຂວງ ໃນການຜັນຂະຫຍາຍແນວທາງນະໂຍບາຍຂອງພັກ ແລະ ແຜນພັດທະນາເສດຖະກິດ-ສັງຄົມ ໄດ້ຮັບການຈັດຕັ້ງປະຕິບັດ ໃຫ້ມີຜົນສຳເລັດສູງ, ເຮັດໃຫ້ສັງຄົມມີຄວາມເປັນລະບຽບຮຽບຮ້ອຍ ແລະ ມີສະຖຽນລະພາບທາງດ້ານການເມືອງ.
ຈາກນັ້ນ, ທ່ານ ຄໍາມະນີ ໄຊດວງຕາ ປະທານຄະນະກຳມະການວັດທະນະທໍາ-ສັງຄົມ ແລະ ບັນດາເຜົ່າ, ໄດ້ຜ່ານຂໍ້ຕົກລົງຮ່ວມສະບັບນີ້ເຊິ່ງປະກອບມີ 5 ໝວດ, 20 ມານຕາ ໄດ້ກຳນົດຫຼັກການ, ລະບຽບການ, ເນື້ອໃນ ແລະ ກົນໄກການພົວພັນ ລະຫວ່າງ ຄະນະປະຈຳສະພາປະຊາຊົນແຂວງ ກັບ ຄະນະປະຈຳແນວລາວສ້າງຊາດແຂວງ ໃນການປະສານງານ, ຕິດຕາມກວດກາຕາມພາລະບົດບາດ, ສິດ ແລະ ໜ້າທີ່ ຂອງສະພາປະຊາຊົນແຂວງ ແລະ ອົງການແນວລາວສ້າງຊາດແຂວງ ຕາມຈຸດປະສົງ-ເປົ້າໝາຍ, ການພົວພັນ ລະຫວ່າງ ຄະນະປະຈຳ ສະພາປະຊາຊົນແຂວງ ກັບ ຄະນະປະຈຳ ແນວລາວສ້າງຊາດແຂວງ, ແມ່ນກົນໄກໜຶ່ງ ໃນການປະສານສົມທົບ ຂອງຄະນະປະຈໍາ ສອງຝ່າຍ ໃນການຄົ້ນຄວ້າ, ປຶກສາ ຫາລື ວຽກງານຮ່ວມກັນ ເພື່ອເປັນເອກະພາບໃນການຕິດຕາມກວດກາ, ຊຸກຍູ້ ບັນດາວຽກງານທີ່ມີການ ພົວພັນເຖິງພາລະບົດບາດ, ຄວາມຮັບຜິດຊອບທັງສອງຝ່າຍ ໂດຍປະຕິບັດຕາມຫຼັກການພື້ນຖານດັ່ງນີ້: ຄວາມເປັນເອກະພາບ ບົນພື້ນຖານແນວທາງນະໂຍບາຍ ຂອງພັກ-ລັດ, ລັດຖະທຳມະນູນ ແລະ ກົດໝາຍ; ເຄົາລົບສິດສະເໝີພາບ, ເຄື່ອນໄຫວຕາມຫຼັກການ, ຕາມພາລະບົດບາດ, ສິດ ແລະ ໜ້າທີ່ຂອງກັນ ແລະ ກັນ ສ້າງຄວາມເຊື່ອໝັ້ນ ໃຫ້ແກ່ປະຊາຊົນບັນດາເຜົ່າ; ເສີມຂະຫຍາຍປະຊາທິປະໄຕ, ການຈັດຕັ້ງປະຕິບັດ ແນວທາງຂອງພັກ-ລັດ ແບບລວມສູນ, ມີສ່ວນຮ່ວມ ຂອງອົງການທີ່ກ່ຽວຂ້ອງ ໃນການແກ້ໄຂບັນຫາ ແລະ ຊອກຫາວິທີທາງອອກຮ່ວມກັນ ແລະ ມີການກຳນົດແຜນການເຄື່ອນໄຫວ, ແຜນຕິດຕາມກວດກາຢ່າງຈະແຈ້ງ, ຖືກຕ້ອງ, ມີຄວາມເອກະພາບ ແລະ ຜົນໄດ້ຮັບສູງ.
ຫຼັງຈາກນັ້ນຜູ້ເຂົ້າຮ່ວມພິທີໄດ້ປະກອບຄໍາຄິດຄໍາເຫັນໃສ່ຂໍ້ຕົກລົງຮ່ວມວ່າດ້ວຍການພົວພັນລະຫວ່າງ ຄະນະປະຈຳສະພາປະຊາຊົນແຂວງ ກັບ ຄະນະປະຈໍາແນວລາວສ້າງຊາດແຂວງເພີ່ມເຕີ່ມບາບັນຫາ ແລະ ໄດ້ເຊັນຂໍ້ຕົກລົງຮ່ວມດັ່ງກ່າວຢ່າງເປັນທາງການ.
ພາບ-ຂ່າວ: ແສງພອນ ອິນນະລົງ.